text: РЕГЛАМЕНТ ЗА ИЗПЪЛНЕНИЕ (ЕС) № 230/2013 НА КОМИСИЯТА
  от 14 март 2013 година
  относно изтеглянето от пазара на някои фуражни добавки, спадащи към групата на ароматизиращите и овкусяващите вещества
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 10, параграф 5 от него,
  като има предвид, че:
  (1)
  В Регламент (ЕО) № 1831/2003 е предвидено, че добавките за използване при храненето на животни подлежат на разрешаване и са определени основанията и процедурите за издаване на разрешително. В член 10 от посочения регламент се предвижда извършването на повторна оценка на добавките, разрешени съгласно Директива 70/524/ЕИО на Съвета (2).
  (2)
  Фуражните добавки, посочени в приложението, бяха разрешени безсрочно с Директива 70/524/ЕИО. Тези фуражни добавки бяха вписани след това в Регистъра на фуражните добавки на Общността като съществуващи продукти в съответствие с член 10, параграф 1 от Регламент (ЕО) № 1831/2003.
  (3)
  По отношение на употребата на фуражните добавки, упоменати в част А на приложението, като ароматизиращи и овкусяващи вещества не бяха подадени заявления за разрешителни в съответствие с член 10, параграф 2 от Регламент (ЕО) № 1831/2003 преди предвидения в посочената разпоредба краен срок. По отношение на употребата на фуражните добавки, упоменати в част Б на приложението, като ароматизиращи и овкусяващи вещества не бяха подадени заявления за разрешителни преди посочения краен срок за някои от животинските видове или категориите животински видове, за които съответните фуражни добавки бяха разрешени съгласно Директива 70/524/ЕИО. Що се отнася обаче до използването на захарин и калциева сол на захарин, които са посочени в част Б на приложението като ароматизиращи и овкусяващи вещества, не бяха подадени заявления за разрешителни преди посочения краен срок за единствената категория животни, за която посочените фуражни добавки бяха разрешени съгласно Директива 70/524/ЕИО.
  (4)
  От съображения за прозрачност фуражните добавки, за които не са подадени заявления за разрешителни в срока, посочен в член 10, параграф 2 от Регламент (ЕО) № 1831/2003, бяха изброени в отделена част на Регистъра на фуражните добавки на Общността.
  (5)
  Поради това посочените фуражни добавки следва да бъдат изтеглени от пазара, доколкото става въпрос за употребата им като ароматизиращи и овкусяващи вещества, с изключение на употребата им при животинските видове и категориите животински видове, за които са подадени заявления за разрешителни. Тази мярка не засяга употребата на някои от горепосочените добавки при други животински видове или категории животински видове или употребата им като добавки, спадащи към други функционални групи, за които е възможно те да са разрешени.
  (6)
  Целесъобразно е да се предвиди преходен период за заинтересованите страни, в рамките на който да е възможно да бъдат изразходвани съществуващите наличности от съответните добавки, премикси, комбинирани фуражи и фуражни суровини, произведени с тези добавки, като се има предвид срокът на годност на някои фуражи, съдържащи въпросните добавки.
  (7)
  Изтеглянето от пазара на продуктите, изброени в приложението, не засяга предоставянето на разрешителни за тях или приемането на мярка по отношение на техния статут в съответствие с Регламент (ЕО) № 1831/2003.
  (8)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Изтегляне от пазара
  Фуражните добавки, посочени в част А на приложението и спадащи към групата „ароматизиращи и овкусяващи вещества“, се изтеглят от пазара.
  Фуражните добавки, посочени в част Б на приложението и спадащи към групата „ароматизиращи и овкусяващи вещества“, се изтеглят от пазара с оглед на употребата им при определени животински видове или категории животински видове, както са посочени в същата част на приложението.
  Член 2
  Преходни мерки
  1. Съществуващите наличности от посочените в част А на приложението фуражни добавки могат да продължат да бъдат пускани на пазара и употребявани като фуражни добавки, спадащи към групата „ароматизиращи и овкусяващи вещества“, до 10 април 2014 г.
  2. Премиксите, произведени с добавките, посочени в параграф 1, могат да продължат да бъдат пускани на пазара и употребявани до 10 октомври 2014 г.
  3. Комбинираните фуражи и фуражните суровини, които са произведени с добавките, посочени в параграф 1, или с премиксите, посочени в параграф 2, и са етикетирани в съответствие с Регламент (ЕО) № 767/2009 до 10 април 2015 г., могат да продължат да бъдат пускани на пазара и употребявани до изчерпване на наличностите.
  4. Що се отнася до фуражните добавки, посочени в част Б на приложението, параграфи 1, 2 и 3 се прилагат по отношение на животинските видове, посочени в същата част на приложението.
  Член 3
  Влизане в сила
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 14 март 2013 година.